Gulde kans vir Wiesberger in Sonstad | Netwerk24
Deur Marizanne Kok 14 November 2019 07:15
Bernd Wiesberger. Foto: Getty Images
Wiesberger, die huidige voorloper op die geldlys, is die enigste van die top-drie, en een van net vyf in die top-tien, wat die moeite gedoen het om vir die Nedbank-uitdaagtoernooi na Suid-Afrika te reis.
Sy voorsprong oor die tweede geplaaste Jon Rahm is net minder as 400 punte, maar oor Matthew Fitzpatrick (die enigste ander top-vyf-speler wat die week kan punte insamel) is dit 1 149. Met die wenner van die Nedbank-titel wat 1 600 punte kan verdien, en 2 000 op die spel vir aanstaande week se jaareindtoernooi-kampioen in Dubai, was dit dalk nie wys van Rahm, die Britse Ope-kampioen Shane Lowry of Noord-Ier Rory McIlroy (die res van die spelers in die top-vyf) om van Sun City weg te bly nie.
Die lywige hoop punte op die spel vir die wenner is natuurlik ’n geelwortel vir ’n klomp ander spelers.
Tyrrell Hatton het Sondag 1 500 van die 9 000 Race to Dubai-punte op die spel ingeoes toe hy die Turkse Ope gewen het. Daarmee het hy met 30 plekke op die ranglys tot die sesde posisie gespring.
Die Nedbank-toernooi se totale punte-pot is 10 000 punte.
In Sun City sal daar boonop Sondag ’n yslike wennerstjek van $2,5 miljoen (sowat R37,5 miljoen) oorhandig word. Dis dubbel soveel as wat verlede jaar se wenner, Lee Westwood, ontvang het.
Wiesberger het 49ste geëindig in albei sy laaste toernooie en Dinsdag te kenne gegee dat sy onlangse peil nie goed genoeg is vir hom om as ’n gunsteling beskou te word nie. Tog het die Oostenryker self al vanjaar beleef dat onlangse spelpeil nie altyd ’n goeie voorspeller is nie. Twee weke voor sy eerste 2019-sege het hy ’n 70ste plek behaal en twee weke voor sy derde ’n afsnypunt gemis.
Meer oor: Sun City | Bernd Wiesberger | Gholf | Race To Dubai | Nedbank-Uitdaagtoernooi